Gherardo del Colle

Gherardo del ColleNomiâgio do nómme da religiôzo de pàddre Gherardo Paolo da Cesino, nasciûo Paolo Repetto (Çexìn, 26 de frevâ do 1920 - Pontedêximo, 20 de màrso do 1978) o l'é stæto 'n françescàn, scritô e poêta lìgure.

 Vìtta 
O Gherardo del Colle, a-o sécolo Paolo Repetto, o l'é nasciûo a Çexìn a-i 26 de frevâ do 1920 da-o Giovanni e a Rosa Repetto.

O l'é intròu into Semenâio Seràfico de l'Órdine di fràtti minoî capuçìn de Cànpi, dond'o l'é vestîo l'abitìn a-i 14 d'agósto do 1935. Do 1942 o l'à emìsso a seu profesción religiôza solénne e o l'é stæto ordinòu præve. Pe tòsto trent'ànni o l'à mostròu a letiatûa italiànn-a into Stùdio Filozòfico di Capuçìn de Sànn-a. O seu ministêro o s'é intravegnûo tra vàrri convénti da provìnsa lìgure di capuçìn, cómme Pontedêximo, a Madònna de Gràçie de Vôtri, Vâze, Sànn-a, Votàggio e Sàn Benardìn de Castelétto. Pe de ciù, o l'é stæto o capelàn de l'Uspiâ Sàn Martìn, a Zêna.

Inta seu vìtta o l'é stæto poêta, scritô, profesô de letiatûa, outô de tiâtro, conlaboratô de revìste leterâie e giornalìsta. O l'à comensòu a scrîve de poêxîe da zóveno, pubricæ inte arecugéite Rosso di Sera (1946), Biancospino (1957), Sotto la Gronda (1964), L'Angelo dei Suburbi (1971) e Poesie 1937-1970 (1975). O l'à scrîto di tèsti pò-u tiâtro ascì, ségge in italiàn che in lìgure, e o l'à conlaboròu con bén bén de giornâli. Prezénpio o l'à pubricòu ciù de 120 artìcoli d'ética e de crìtica leterâia in sce L'Osservatore Romano, ciù che in scî cotidién zenéixi Il Cittadino e Corriere Mercantile; pe Lo Scolaro o l'à scrîto i tèsti de strìsce inlustræ pe-i figeu. O l'é stæto amîgo e corispondénte di poêti Giorgio Caproni e Angelo Barile e de bén bén d'inteletoâli cómme o Salvatore Quasimodo, l'Ettore Serra e l'Eugenio Montale.

In sciâ fìn, o Gherardo del Colle o l'é mòrto inte l'Uspiâ Andrea Gallino de Pontedêximo a-i 20 de màrso do 1978. A-a seu memöia l'é stæto dedicòu 'n pontétto in sciô Ponçéivia, da-arénte a-o convénto di capuçìn.

 Crìtica 
Inta seu poética, o Gherardo del Colle o se fà conósce pi-â seu conplescitæ e profonditæ, sénsa limitâse a-i têmi religiôxi ma tratàndo de costioìn sociâli e contenporànie ascì. Inte çèrti di seu tèsti se trêuva 'n sénso de sdégno e pietæ, méntre di âtri esprìmman ràggia e smariménto pe l'agrûa e a gramìçia da socjêtæ modèrna. L'outô o l'é aprexòu pi-â seu capaçitæ de lödâ a vìtta inte tùtte e seu fórme, da-a contentéssa a-a tristéssa, con sinceritæ e in mòddo sccétto. E seu poêxîe, che vàn da-a löde a-o Segnô a-a riflesción intèrna e a-o dô pe-i fæti do móndo, én tùtte caraterizæ da 'n método stilìstico rigorôzo.

Inta seu ativitæ de dramatùrgo, ségge in italiàn che in lìgure, o s'é inspiròu in mòddo originâle a l'Achille Campanile e a-o zóveno Eugène Ionesco, pe pigiâ da liâtri di træti cómme l'umorìsmo verbâle ùnico, e tràmme paradosâli, e açioìn condensæ, e sitoaçioìn no lògiche e i personàggi còmichi. I riferiménti a-o Campanile se véddan inte l'ironîa futurìsta, inte cùrte gag e inta parodîa do parlâ de tùtti i giórni; co-e sciortîe do Campanile e do Ionesco che se seméggian a quélle do Gherardo del Colle. I tèsti de tiâtro són caraterizæ da nonsense, zêughi de pòule, paradòsci, umorìsmo fìn e sciortîe elegànti.

 Êuvie 
































 Archìvio 
L'archìvio do Gherardo del Colle o l'é formòu de 65 unitæ archivìstiche conservæ inte l'Archìvio stòrico di Capuçìn de Zêna. O fóndo o se conpónn-e de poêxîe, sàzzi crìtichi de letiatûa, manoscrîti e bòsse de artìcoli destinæ a-a pubricaçión, despénse de letiatûa pò-u Stùdio de filozofîa, copioìn d'êuvie de tiâtro, tèsti de conferénse, artìcoli pubricæ in sce cotidién e revìste, artìcoli de argoménto leterâio de vàrri outoî pigiæ da cotidién, corispondénsa in arîvo e in parténsa con poêti (Barile, Caproni, Quasimodo e di âtri), editoî, crìtichi leterâi, fræ e amîxi e 'n'arecugéita de prédiche e discórsci pe-i ezercìççi spiritoâli. Gh'é pöi di artìcoli a-a seu memöia pubricæ dòppo a mòrte, fotografîe, 'n'oudiocascétta co-a registraçión de 'na méssa e 'n CD co-a trascriçión de çèrti seu scrîti e de artìcoli a lê dedicæ. Sto fóndo chi o l'è inandiòu in scê træ série "Stùddi, poêxîe, artìcoli, êuvie de tiâtro", "Corispondénsa" e "Prédiche e ezercìççi spiritoâli".

 Nòtte 
Nòtte a-o tèsto

Nòtte bibliogràfiche

 Bibliografîa 




 Âtri progètti 

 Ligàmmi de fêua 



Categorîa:Biografìe
Categorîa:Gente de Liguria
Del Colle, Gherardo
Del Colle, Gherardo
Del Colle, Gherardo
Del Colle, Gherardo